Else Winther Andersen (V), 2001-04-20:
Det er jo ingen hemmelighed, at Venstre længe har ønsket at stramme op på den fri ungdomsuddannelse, men at vi har afventet den endelige rapport, som vi så fik op mod jul.
Det er med det som baggrund, at Venstre sammen med De Konservative og Dansk Folkeparti har fremsat beslutningsforslag nr. B 142 om en gennemgribende sanering af den fri ungdomsuddannelse. Vi har ønsket, at den fri ungdomsuddannelse skal være mere målrettet, og at det ikke skal være sådan, at den bliver brugt utilsigtet, hvilket vi jo af den rapport, der er kommet, ganske tydeligt har kunnet se er sket.
Det har nemlig ikke i stor udstrækning været de virkelig svage unge, der har brugt den fri ungdomsuddannelse, men en del unge, der godt selv kunne have fundet ud af at have taget en uddannelse.
Det er jo skrevet sort på hvidt, hvor de unge selv har svaret.
Vi har været meget imod det, som vi har oplevet, nemlig at for en del unge har det været en form for parkering.
Vi mener, at det er vigtigt, at de unge får en relevant uddannelse ret hurtigt efter, at de er færdig med deres skolegang, og at de derefter kommer ud på arbejdsmarkedet.
Når jeg så har sagt det, vil jeg godt sige, at Venstre er positiv over for de fælleselementer, som ministeren har med i lovforslagt.
Når jeg siger fælleselementer, er det fælleselementer omkring nogle ting, som vi har nævnt i beslutningsforslaget, hvor der kunne være tale om at stramme op.
Og vi synes, det er et godt udgangspunkt, at der er nogle fælles ting, vi kan starte med.
Derfor vil jeg godt give nogle af de elementer en kommentar med på vejen.
Det første er, at der nu målrettes mod, at det drejer sig om de unge, der ikke har afsluttet en uddannelse, og at man direkte i bemærkningerne har nævnt, at der bl.a. også skal satses på de sent udviklede.
Derigennem er man også med til at styrke hele vejledningsprocessen.
De elementer synes vi er meget positive, så vi herved får loven målrettet mod den gruppe, der reelt har brug for det.
Så nævner både beslutningsforslaget og lovforslaget de 25 år, og det skal da ikke for vores vedkommende komme an på et større skoleridt om, om det er 25 år, inden man begynder, eller 25 år, når man er færdig.
Det er vel sådan noget, der hører ind under udvalgsarbejdet.
Det var ministeren, der nævnede det i sin tale.
Så er reglerne om uddannelsens indhold blevet nævnt, og hvor det er, det skal foregå, og at der skal strammes op omkring privat undervisning i forhold til, hvordan det er i dag.
Her er i hvert fald et område, som vi vil være væsentlig optaget af under udvalgsarbejdet, og det bliver et område, vi vil stille en del spørgsmål til.
Vi har i Venstre været meget opmærksomme på, at vi synes, der er nogle områder, hvor der har været for meget slinger i valsen.
Ministeren kan bl.a. ikke være i tvivl om, at jeg her tænker på ét område - der kan helt sikkert også være andre - og det er kosmetologuddannelsen, hvor der har været oprettet en masse uddannelsespladser hos nye private udbydere.
Der er et andet område, vi også er noget opmærksomme på, og det er uddannelse i udlandet.
Der er strammet op i lovforslaget.
Vi vil stille nogle spørgsmål, hvor vi ønsker at få præciseret, hvad det er, man kan deltage i.
For jeg vil ikke lægge skjul på, at vi synes, at sporene har skræmmet, som det har været.
Og vi vil også stille nogle spørgsmål
om, hvordan man vil sørge for, at det, man har godkendt, også bliver gennemført, når den unge sidder i udlandet.
Jeg har nævnt, at jeg synes, det er godt, at vejledningen bliver styrket.
Noget, der bliver styrket, vil også komme til at koste penge.
Det kan være, at det kan være en hjælp.
Så er der fællessrådet, og det fællesråd vil vi stille nogle spørgsmål om.
Hvad er det i grunden, de laver ud over det, der står i bemærkningerne?
Hvad er det, de godkender?
Og skal de stadig væk kunne godkende private uddannelser? Hvordan ligger det på det område?
Det er bare noget af det mere konkrete, hvor vi ønsker udbygget og præciseret, hvad det er, der menes med de ting der.
Men som sagt er der i selve lovforslaget mange ting, som vi er positive over for, og ting, som vi vil have undersøgt i udvalget.
Vi har jo både et lovforslag og et beslutningsforslag, og nu går begge dele til udvalgsarbejde, og så må vi se, om der er visioner til, at vi kan mødes, sådan at vi også kan stemme for ministerens forslag, når vi kommer frem til målstregen.
Det vil selvfølgelig afhænge noget af de svar, som vi får vedrørende de præciseringer, jeg nævnte.
Der har også været nævnt her fra talerstolen fra flere sider, at det er væsentligt med en kvalitet i uddannelsen.
Og det vil vi i hvert fald i høj grad være med til også at ønske en drøftelse af, for det er jo noget af det, vi også har ønsket med vores beslutningsforslag. Til sidst vil jeg godt lige komme med nogle kommentarer til et par ting, der er blevet sagt her fra talerstolen. Den socialdemokratiske ordfører var noget fortørnet over, at vi vil tillade os at komme med et beslutningsforslag, inden ministeren kom med sit lovforslag.
Det er måske ved at blive sådan, at Socialdemokratiet skal være smagsdommer på, hvem der skal fremsætte beslutningsforslag og hvornår og med hvilket indhold?
Jeg troede, demokratiet i Danmark bestod af, at man til enhver tid har ret til at markere sine holdninger til tingene.
Vi har ventet til efter rapporten, og derefter er vi kommet med forslag til nogle af de områder, som vi synes der
skal strammes op på
Vi har ikke penslet det fuldstændig ud, og det har været helt med vilje, fordi der skulle være nogle ting, som vi kunne være med til at påvirke.
Hr. Aage Frandsen fra SF var den første, der nævnte tv-udsendelser og pressens udstilling af forskellige områder.
Jeg vil meget gerne gøre opmærksom på, at de tre partier på intet tidspunkt har været inde og sige, at vi har ønsket at stramme op ud fra nogle enkeltsager.
Vi har ønsket opstramningen ud fra de reelle rapporter, der har ligget.
Vi ønsker nemlig ikke at lovgive på det her område ud fra nogle enkeltsager.
Vi vil derimod gerne have en helhed.
Vi vil gerne have en helhed omkring de svagere unge, og vi ønsker ikke, at de unge, der selv kan gå i gang med en uddannelse, først skal bruge 2-3 år på den fri ungdomsuddannelse.
Det synes jeg godt lige at jeg ville tage med.
Men ellers lægger vi fra vores side op til et konstruktivt udvalgsarbejde, hvor vi prøver at se på de forskellige elementer.